ธปท.เผยเศรษฐกิจไทย ก.ค.โตแบบชะลอตัว เหตุใช้จ่ายภาครัฐแผ่ว-ส่งออกซบเซา
ธปท.เผยเศรษฐกิจไทยเดือน ก.ค.โตแบบชะลอตัว เหตุใช้จ่ายภาครัฐแผ่ว ส่งออกซบเซา ด้านการท่องเที่ยวยังขยายตัวสูง
31 ส.ค. 2559

ธนาคารแห่งประเทศไทย (ธปท.) เปิดเผยว่า เศรษฐกิจไทยในเดือน ก.ค.59 ขยายตัวต่อเนื่อง แต่ในอัตราที่ชะลอลงเมื่อเทียบกับเดือนก่อน เนื่องจากการใช้จ่ายภาครัฐแผ่วลงบ้างหลังได้เร่งเบิกจ่ายไปแล้ว และปัจจัยชั่วคราวที่ช่วยกระตุ้นการบริโภคภาคเอกชนลดลง สำหรับการส่งออกสินค้ายังคงซบเซาตามภาวะเศรษฐกิจประเทศคู่ค้าที่ฟื้นตัวช้า ส่งผลให้การลงทุนภาคเอกชนยังอยู่ในระดับต่ำ อย่างไรก็ดี ภาคการท่องเที่ยวขยายตัวสูง ส่วนหนึ่งเพราะช่วงเทศกาลถือศีลอด
ด้านเสถียรภาพเศรษฐกิจ อัตราเงินเฟ้อทั่วไปชะลอลงเล็กน้อยจากเดือนก่อนตามราคาอาหารสดที่ปรับลดลง เนื่องจากปัญหาภัยแล้งคลี่คลาย อัตราการว่างงานอยู่ในระดับต่ำต่อเนื่อง ขณะที่ดุลบัญชีเดินสะพัดยังคงเกินดุลสูงจากรายรับภาคการท่องเที่ยวที่ดี และมูลค่าการนำเข้าที่อยู่ในระดับต่ำ